ΔΙΕΥΚΡΙΝΗΣΕΙΣ ΓΙΑ ΤΗΝ ΒΑΘΜΟΛΟΓΙΑ ΤΟΥ ΜΑΘΗΜΑΤΟΣ ΤΩΝ ΠΡΑΞΕΩΝ ΕΦΑΡΜΟΓΗΣ

1. Πολλές/οί απο εσάς αναρωτιούνται για την βαθμολογία τους για τα θέματα. Στον μέσο όρο της βαθμολογίας των θεμάτων, εκτός απο τα θέματα που μετρούσαν 40% του βαθμού θεμάτων το καθένα, υπήρχε και ο βαθμός απο τεστ, παρουσίες κλπ. που μετρούσε 20%. Οι περισσότερες/οι απο σας, έγραψαν πολύ άσχημα στο τεστ, ενώ ελάχιστες/οι ήταν παρούσες και παρόντες στις τέσσερεις φορές που πήραμε παρουσίες, εκτός των διορθώσεων. Ετσι, ο βαθμός αυτός ήταν πολύ χαμηλός γενικά, και κατέβασε τον μέσο όρο των θεμάτων σας. Ο βαθμός αυτός δεν θα μετρήσει σε όσους έχουν κοπεί στα θέματα και τα παραδώσουν ξανά, διορθωμένα. Ο βαθμός θα βγεί μόνο απο τον μέσο όρο των θεμάτων που θα παραδώσουν. Γι αυτές/ους που θα ξαναδώσουν εξετάσεις κρατώντας τον βαθμό των θεμάτων (απο 5 και πάνω), ο βαθμός θεμάτων, τεστ κλπ. θα κρατηθεί όπως είναι. Βελτίωση του βαθμού των θεμάτων μπορεί να γίνει μόνο απο αυτούς που το δήλωσαν απο πριν, βάζοντας ρήτρα κατά τις παραδόσεις των δύο θεμάτων.
2. Για τα θέματα των εξετάσεων, παρακάτω σημειώνω μερικά πράγματα για τις ερωτήσεις 3 και 4. Για τις ερωτήσεις 1 και 2 μπορείτε να ρωτήσετε τον κύριο Χαϊνταρλή και την κυρία Ζυγούρη.
3. Την ερώτηση 3 δεν την έγραψε κανείς σωστά. Μόνο μία έκανε σωστές επισημάνσεις, αλλά έκανε μετά λάθος στα ποσοστά εισφορών γης και στους υπολογισμούς. Στην άσκηση που σας δόθηκε, για τον υπολογισμό της εισφοράς σε γη το 1989, σχεδόν κανείς δεν έλαβε υπόψη ότι οι εισφορές αυτές δεν υπολογίζονται με τον 1337/83, αλλά με το Π.Δ. της 20-30.8.1985 “Πολεοδόμηση και επέκταση οικισμών της χώρας μέχρι 2000 κατοίκους…” (Δ’ 414). Αυτό το είχα πεί πάρα πολλές φορές στο μάθημα. Σύμφωνα με αυτό, οι εισφορές είναι μειωμένες, η εισφορά υπολογίζεται ανά οικοπεδο κι όχι ανα ιδιοκτήτη, η ημερομηνία πριν την οποία λαμβάνεται υπόψη το εμβαδό και το σχήμα της ιδιοκτησίας είναι αυτή της υπογραφής της πολεοδομικής μελέτης, και το κυριότερο, δεν γίνεται διαχωρισμός μεταξύ αραιοδομημένων και πυκνοδομημένων περιοχών. Το τελευταίο -που σε κανέναν δεν πέρασε απ το μυαλό- είναι φυσικό, αφού είχαμε πεί 100 φορές στο μάθημα ότι μετά τον 1337, δεν αναγνωριζόταν επίσημα πιά η ύπαρξη αυθαιρέτων. Αρα, το 1985 δεν αναγνωριζόταν ότι υπήρχαν μετά τον 1337/83, πυκνοδομημένες περιοχές αυθαιρέτων. Για την εισφορά το 1999, αρκετοί/ές υπολόγισαν την εισφορά σύμφωνα με τον 2508/97, αλλά κι απ αυτούς οι περισσότεροι/ες πήραν τις κανονικές εισφορές κι όχι τις μειωμένες για τους οικισμούς κάτω των 2000 κατοίκων.
4. Η αδυναμία σας να κάνετε σωστά μιά απλή αριθμητική πράξη είναι απογοητευτική. Αντί να υπολογίσετε τις εισφορές σε κάθε κατηγορία με τα ποσοστά που αναφέρονται στους νόμους, προσπαθούσατε να παίρνετε έτοιμες τις εισφορές απο τους πίνακες του βιβλίου, και τις περισσότερες φορές μπερδευόσασταν στο τέλος σε απλά πράγματα. Η ΑΣΚΗΣΗ ΔΕΝ ΕΠΑΙΡΝΕ ΒΑΘΜΟΥΣ ΑΝ ΔΕΝ ΕΦΤΑΝΕ ΣΕ ΣΩΣΤΟ ΑΠΟΤΕΛΕΣΜΑ.
5. Για την ερώτηση 4, οι περισσότεροι/ες έγραψαν μόνο ότι οι εισφορές σε γη χρησιμεύουν για την δημιουργία ΚΧ, χωρίς να αναφέρουν την αποζημίωση άλλων υπερβολικά ρυμοτομουμένων κλπ. Μερικοί/ές μάλιστα μπέρδευαν τις εισφορές με τις προσκυρώσεις. Επίσης, πολύ λίγες/οι έγραψαν για το πότε η εισφορά σε χρήμα μπορεί να μετατραπεί σε εισφορά σε γη. Αντί να γράψουν τα περί “απόλυτα αιτιολογημένης αποδοχής απο τα αρμόδια όργανα……,” έγραφαν ότι αυτό ή δεν γίνεται, ή γίνεται άν δεν έχει λεφτά ο ιδιοκτήτης, ή το έμπλεκαν με τράπεζες γης, κλπ. κλπ.

Απο τα παραπάνω φαίνεται το γιατί οι βαθμοί σας είναι τόσο χαμηλοί. Ελπίζω να έγιναν κατανοητά, και όσοι απο σας θέλουν ακόμα να δουν τα γραπτά τους, να είναι σίγουροι/ες ότι έχουν μιά καλή αιτία γι αυτό, και να μη μου φάνε άδικα το χρόνο μου.